CELEX: 32019D1325
Language: lt
Date: 2019-05-27 00:00:00
Title: 2019 m. gegužės 27 d. Komisijos įgyvendinimo sprendimas (ES) 2019/1325, kuriuo suteikiamas Jungtinės Karalystės prašomas leidimas Šiaurės Airijai taikyti nukrypti leidžiančią nuostatą pagal Tarybos direktyvą 91/676/EEB dėl vandenų apsaugos nuo taršos nitratais iš žemės ūkio šaltinių (pranešta dokumentu Nr. C(2019) 3816)

6.8.2019   
               
               
                  LT
               
               
                  Europos Sąjungos oficialusis leidinys
               
               
                  L 206/21
               
            
         KOMISIJOS ĮGYVENDINIMO SPRENDIMAS (ES) 2019/1325
         2019 m. gegužės 27 d.
         kuriuo suteikiamas Jungtinės Karalystės prašomas leidimas Šiaurės Airijai taikyti nukrypti leidžiančią nuostatą pagal Tarybos direktyvą 91/676/EEB dėl vandenų apsaugos nuo taršos nitratais iš žemės ūkio šaltinių
         
            
               (pranešta dokumentu Nr. C(2019) 3816)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 1991 m. gruodžio 12 d. Tarybos direktyvą 91/676/EEB dėl vandenų apsaugos nuo taršos nitratais iš žemės ūkio šaltinių (1), ypač į jos III priedo 2 punkto trečią pastraipą,
         kadangi:
         
                     (1)
                  
                  
                     Komisijos sprendimu 2007/863/EB (2) suteiktas Jungtinės Karalystės paprašytas leidimas Šiaurės Airijai taikyti nukrypti leidžiančią nuostatą pagal Direktyvą 91/676/EEB – leista Šiaurės Airijos ūkiuose, kurių bent 80 % ploto sudaro ganyklos, naudoti tokį gyvulių mėšlo kiekį, iš kurio į vieną hektarą per metus patenka iki 250 kg azoto;
                  
               
                     (2)
                  
                  
                     Komisijos sprendimu 2011/128/ES (3) tos nukrypti leidžiančios nuostatos taikymas pratęstas iki 2014 m. gruodžio 31 d., o Komisijos įgyvendinimo sprendimu (ES) 2015/346 (4) panašią nukrypti leidžiančią nuostatą leista taikyti iki 2018 m. gruodžio 31 d.;
                  
               
                     (3)
                  
                  
                     Įgyvendinimo sprendimu (ES) 2015/346 leista taikyti nukrypti leidžianti nuostata 2018 m. buvo taikoma 478 ūkiams, kurie pagal skaičių sudarė maždaug 1,9 % visų Šiaurės Airijos ūkių, o pagal plotą – 4 % visos žemės ūkio paskirties žemės;
                  
               
                     (4)
                  
                  
                     2019 m. vasario 20 d. Jungtinė Karalystė Komisijai pateikė prašymą pagal Direktyvos 91/676/EEB III priedo 2 punkto trečią pastraipą dėl nukrypti leidžiančios nuostatos taikymo Šiaurės Airijos regionui;
                  
               
                     (5)
                  
                  
                     Jungtinė Karalystė pagal Direktyvos 91/676/EEB 3 straipsnio 5 dalį taiko veiksmų programą visoje Šiaurės Airijos regiono teritorijoje;
                  
               
                     (6)
                  
                  
                     Komisijos ataskaitoje Tarybai ir Europos Parlamentui dėl Direktyvos 91/676/EEB įgyvendinimo 2012–2015 m. (5) nurodoma, kad Šiaurės Airijos regione 98,2 % stebėjimo stočių išmatuota vidutinė nitratų koncentracija požeminiame vandenyje buvo mažesnė nei 25 mg/l, o 1,2 % stočių – didesnė nei 50 mg/l. Paviršinio vandens vidutinė nitratų koncentracija visose stebėjimo stotyse nesiekė 25 mg/l;
                  
               
                     (7)
                  
                  
                     2012–2015 m. Šiaurės Airijoje ūkių skaičius padidėjo 2 %, palyginti su 2008–2011 m. duomenimis, nors bendras žemės ūkio paskirties žemės plotas nepasikeitė. 2012–2015 m. galvijų skaičius nepakito, o avių, kiaulių ir naminių paukščių skaičius, palyginti su 2008–2011 m. duomenimis, padidėjo atitinkamai 2 %, 18 % ir 14 % 2012–2015 m. vidutinis su gyvulių mėšlu patenkančio azoto kiekis buvo 98 kg/ha, t. y. palyginti su 2008–2011 m. duomenimis, padidėjo 1,2 % 2012–2015 m. vidutinis fosforo perteklius buvo 11,4 kg/ha, t. y. palyginti su 2008–2011 m. duomenimis, sumažėjo 16 % Vidutinis cheminių azoto trąšų naudojimas 2012–2015 m. padidėjo 4,1 %, palyginti su 2008–2011 m. duomenimis, Vidutinis cheminių fosforo trąšų naudojimas 2012–2015 m., padidėjo 26 %, palyginti su 2008–2011 m. duomenimis. Tačiau vidutinis cheminių fosforo trąšų naudojimas 2012–2015 m. vis tiek buvo 40 % mažesnis nei 2004–2007 m.;
                  
               
                     (8)
                  
                  
                     Šiaurės Airijoje ganyklos sudaro 93 % žemės ūkio paskirties žemės. Apskritai ganykliniuose ūkiuose 42 % žemės ploto ūkininkaujama ekstensyviai (vienam hektarui tenka mažiau nei 1 sutartinis galvijas ir naudojama nedaug trąšų), 4 % žemės ploto ūkininkaujama pagal agrarinės aplinkosaugos programas ir tik 25 % ūkininkaujama intensyviau (vienam hektarui tenka 2 ar daugiau sutartinių galvijų). 4 % žemės ūkio paskirties žemės naudojama žemdirbystei. Ganyklose naudojama vidutiniškai 76 kg/ha cheminių azoto trąšų ir 5 kg/ha cheminių fosforo trąšų;
                  
               
                     (9)
                  
                  
                     Šiaurės Airijai būdingas didelis kritulių kiekis ir menkai vandeniui pralaidus dirvožemis. Kadangi didesnė Šiaurės Airijos dirvožemių dalis yra nelabai pralaidi vandeniui, denitrifikacijos galimybė yra santykinai didelė, todėl nitratų koncentracija dirvožemyje, o kartu ir nitratų kiekis, kuris gali būti išplautas, sumažėja;
                  
               
                     (10)
                  
                  
                     dėl Šiaurės Airijos klimato, kuriam būdingas tolygus metinių kritulių pasiskirstymas ir palyginti maži metinės temperatūros svyravimai, žolės augimo sezonas yra gana ilgas (nuo 270 dienų per metus šalies rytinėse pakrantėse iki maždaug 260 dienų per metus vidurio žemumose);
                  
               
                     (11)
                  
                  
                     išnagrinėjusi pagal Direktyvos 91/676/EEB III priedo 2 punkto trečią pastraipą pateiktą Jungtinės Karalystės prašymą dėl Šiaurės Airijos regiono ir atsižvelgdama į 2019 m. Šiaurės Airijoje vykdomos Maisto medžiagų veiksmų programos nuostatus („Nutrients Action Programme Regulations (Northern Ireland) 2019“) (6), taip pat į patirtį, įgytą pagal Sprendimą 2007/863/EB ir Įgyvendinimo sprendimą (ES) 2015/346 taikant nukrypti leidžiančias nuostatas, Komisija mano, kad Šiaurės Airijoje Jungtinės Karalystės pasiūlytas ganomų gyvulių mėšlo kiekis, atitinkantis 250 kg azoto, netrukdys pasiekti Direktyvos 91/676/EEB tikslų, jei bus laikomasi šiame sprendime nustatytų sąlygų;
                  
               
                     (12)
                  
                  
                     remiantis Jungtinės Karalystės pateikta patvirtinamąja informacija, siūlomas vienam hektarui iš gyvulių mėšlo tenkantis 250 kg azoto kiekis per metus ūkiuose, kurių ne mažiau kaip 80 % sudaro ganyklos, yra pagrįstas remiantis objektyviais kriterijais, pavyzdžiui, ilgu vegetaciniu periodu ir dideliu augalų poreikiu azotui;
                  
               
                     (13)
                  
                  
                     Įgyvendinimo sprendimas (ES) 2015/346 baigė galioti 2018 m. gruodžio 31 d. Siekiant užtikrinti, kad atitinkami ūkininkai galėtų pasinaudoti prašoma nukrypti leidžiančia nuostata, būtina priimti šį sprendimą;
                  
               
                     (14)
                  
                  
                     Europos Parlamento ir Tarybos direktyva 2007/2/EB (7) nustatomos bendrosios taisyklės, kuriomis siekiama sukurti Sąjungos erdvinės informacijos infrastruktūrą, skirtą Sąjungos aplinkos politikai ir kitoms politikos kryptims ar veiklai, galinčioms turėti įtakos aplinkai, įgyvendinti. Jei taikytina, erdvinė informacija, surinkta taikant šį sprendimą, turėtų atitikti toje direktyvoje nustatytas nuostatas. Kad būtų sumažinta administracinė našta ir pagerintas duomenų nuoseklumas, Jungtinė Karalystė, rinkdama reikiamus duomenis pagal šį sprendimą, turėtų prireikus naudotis informacija, gauta iš integruotos administravimo ir kontrolės sistemos, sukurtos pagal Europos Parlamento ir Tarybos reglamento (ES) Nr. 1306/2013 (8) V antraštinės dalies II skyrių;
                  
               
                     (15)
                  
                  
                     šiame sprendime nustatytos priemonės atitinka pagal Direktyvos 91/676/EEB 9 straipsnį įsteigto Nitratų komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Leidžianti nukrypti nuostata
            Jungtinės Karalystės 2019 m. vasario 19 d. raštu Šiaurės Airijai paprašyta taikyti nukrypti leidžianti nuostata, pagal kurią su gyvulių mėšlu į dirvą patektų didesnis azoto kiekis, nei nustatyta Direktyvos 91/676/EEB III priedo 2 punkto antros pastraipos pirmame sakinyje, leidžiama taikyti 4–10 straipsniuose nustatytomis sąlygomis.
         
         
            2 straipsnis
            Taikymo sritis
            1 straipsnyje nurodyta nukrypti leidžianti nuostata taikoma ganykliniams ūkiams, kuriems suteiktas leidimas pagal 5 straipsnį.
         
         
            3 straipsnis
            Apibrėžtys
            Šiame sprendime vartojamų terminų apibrėžtys:
            a)   žolė– daugiametė arba laikina ganykla;
            b)   ganykliniai ūkiai– ūkiai, kurių 80 % arba didesnį žemės ūkio paskirties žemės, tinkamos tręšti mėšlu, plotą sudaro ganyklos;
            c)   ganomi gyvuliai– galvijai (išskyrus veršelius), avys, elniai, ožkos ir arkliai;
            d)   sklypas– atskiras laukas (arba laukų grupė), vienarūšis pagal augalus, dirvožemio tipą ir tręšimo praktiką;
            e)   tręšimo planas– iš anksto apskaičiuotas planuojamas maisto medžiagų naudojimas ir kiekis;
            f)   tręšimo ataskaita– faktiniu maisto medžiagų naudojimu ir įsisavinimu grindžiamas maisto medžiagų balansas.
         
         
            4 straipsnis
            Leidimų prašymai
            
               1.   Ganyklinių ūkių ūkininkai gali kompetentingų institucijų paprašyti metinio leidimo naudoti tokį gyvulių mėšlo kiekį, iš kurio per metus į vieną hektarą patenka iki 250 kg azoto. Tokioje paraiškoje turi būti deklaracija, kad ganyklinio ūkio ūkininkas sutinka su visomis 9 straipsnyje nustatytomis kontrolės priemonėmis.
            
            
               2.   1 dalyje nurodytoje metinėje paraiškoje pareiškėjas raštu įsipareigoja vykdyti 6 ir 7 straipsniuose nustatytas sąlygas.
            
         
         
            5 straipsnis
            Leidimų suteikimas
            Leidimai naudoti tokį gyvulių mėšlo kiekį, iš kurio per metus į vieną hektarą patenka iki 250 kg azoto, suteikiami laikantis 6–7 straipsniuose nustatytų sąlygų.
         
         
            6 straipsnis
            Mėšlo ir kitų trąšų naudojimo sąlygos
            
               1.   Laikantis šio straipsnio 2–8 dalyse nustatytų sąlygų, iš ganomų gyvulių mėšlo kiekio, kuriuo kiekvienais metais ganykliniuose ūkiuose tręšiama žemė, įskaitant pačių gyvulių paliekamą mėšlą, į vieną hektarą neturi patekti daugiau kaip 250 kg azoto.
            
            
               2.   Bendras į dirvą patenkančio azoto kiekis, įskaitant pačiame dirvožemyje esantį kiekį, turi neviršyti numatomo konkretiems augalams reikalingo maisto medžiagų kiekio ir didžiausių ganykliniam ūkiui taikomų tręšimo normatyvų, nustatytų 2019 m. Šiaurės Airijoje vykdomos Maisto medžiagų veiksmų programos nuostatuose („Nutrients Action Programme Regulations (Northern Ireland) 2019“).
            
            
               3.   Kiekvienas ganyklinis ūkis turi parengti ir turėti tręšimo planą. Tręšimo plane aprašoma ūkyje taikoma sėjomaina ir planuojamas mėšlo bei kitų trąšų naudojimas. Tręšimo plane būtinai turi būti nurodyta bent:
               
                           a)
                        
                        
                           sėjomainos planas, kuriame nurodoma:
                           
                                       —
                                    
                                    
                                       žole apaugusių sklypų plotas,
                                    
                                 
                                       —
                                    
                                    
                                       kitais augalais nei žolė apsėtų sklypų plotas,
                                    
                                 
                                       —
                                    
                                    
                                       scheminis žemėlapis, kuriame nurodyta, kur yra konkretūs sklypai;
                                    
                                 
                     
                           b)
                        
                        
                           gyvulių skaičius ganykliniame ūkyje;
                        
                     
                           c)
                        
                        
                           gyvulių laikymo sąlygos ir mėšlo laikymo sistema, įskaitant mėšlo talpyklos talpą;
                        
                     
                           d)
                        
                        
                           azoto ir fosforo kiekio ganykliniame ūkyje susidarančiame mėšle apskaičiavimas;
                        
                     
                           e)
                        
                        
                           iš ganyklinio ūkio išvežamo arba ganykliniam ūkiui tiekiamo mėšlo kiekis, tipas ir savybės;
                        
                     
                           f)
                        
                        
                           numatomas augalams reikalingas azoto ir fosforo kiekis kiekviename sklype;
                        
                     
                           g)
                        
                        
                           azoto ir fosforo kiekio dirvožemyje analizės rezultatai, jei yra;
                        
                     
                           h)
                        
                        
                           naudojamų trąšų pobūdis;
                        
                     
                           i)
                        
                        
                           apskaičiuotas su mėšlu patenkančio azoto ir fosforo kiekis kiekviename sklype;
                        
                     
                           j)
                        
                        
                           apskaičiuotas su cheminėmis ir kitokiomis trąšomis patenkančio azoto ir fosforo kiekis kiekviename sklype.
                        
                     Kasmet iki kovo 1 d. kiekviename ganykliniame ūkyje turi būti parengtas tų metų tręšimo planas. Ganykliniame ūkyje atlikus kokių nors žemės ūkio praktikos pakeitimų, tręšimo planas peržiūrimas per septynias dienas.
            
            
               4.   Kiekvienas ganyklinis ūkis turi parengti ir turėti tręšimo ataskaitas, įskaitant azoto ir fosforo, patekusių į dirvožemį, kontrolės ir nuotekų tvarkymo informaciją. Kiekvienų kalendorinių metų ataskaitos pateikiamos kompetentingai institucijai iki kitų kalendorinių metų kovo 31 d.
            
            
               5.   Kiekvienas ganyklinis ūkis periodiškai ima dirvožemio mėginius ir ištiria azoto ir fosforo kiekį jame.
               Kiekvieno gamykliniame ūkyje esančio sėjomainos ir dirvožemio ypatybių atžvilgiu homogeniško ploto mėginiai imami ir tyrimas atliekamas bent kas ketverius metus.
               Kiekviename ūkio penkių hektarų dirbamosios žemės plote atliekama bent po vieną tyrimą.
               Ganykliniame ūkyje turi būti įmanoma susipažinti su azoto ir fosforo kiekio dirvožemyje tyrimo rezultatais.
            
            
               6.   Gyvulių mėšlu netręšiama rudenį prieš žolės sėją.
            
            
               7.   Kiekvieno ganyklinio ūkio ūkininkas užtikrina, kad kiekvieno ganyklinio ūkio fosforo balanse, apskaičiuotame pagal 2019 m. Šiaurės Airijoje vykdomos Maisto medžiagų veiksmų programos nuostatuose nustatytą metodiką, fosforo perteklius būtų ne didesnis kaip 10 kg vienam hektarui per metus.
            
            
               8.   Mažiausiai 50 % valdoje susidariusių srutų paskleidžiama iki kiekvienų metų birželio 15 d. Po kiekvienų metų birželio 15 d. srutos skleidžiamos tik efektyvesnio srutų skleidimo įranga.
            
         
         
            7 straipsnis
            Žemės tvarkymo sąlygos
            
               1.   Laikinos ganyklos suariamos pavasarį.
            
            
               2.   Suarus bet kokios rūšies dirvoje įveistas ganyklas, iš karto sodinami augalai, kurių azoto poreikis yra didelis.
            
            
               3.   Atmosferos azotą kaupiantys ankštiniai ar kiti augalai į sėjomainą neįtraukiami. Tačiau į sėjomainą galima įtraukti dobilus, jei tose ganyklose dobilai ir kiti ankštiniai augalai sudaro mažiau kaip 50 % ir į juos įsėjama žolė.
            
         
         
            8 straipsnis
            Stebėsena
            
               1.   Kompetentinga institucija užtikrina, kad būtų sudaryti žemėlapiai, kuriuose pavaizduota:
               
                           a)
                        
                        
                           ganyklinių ūkių, kuriems išduotas leidimas, procentinė dalis kiekviename rajone;
                        
                     
                           b)
                        
                        
                           gyvulių, kuriems taikomas leidimas, procentinė dalis kiekviename rajone;
                        
                     
                           c)
                        
                        
                           žemės ūkio paskirties žemės, kuriai taikomas leidimas, procentinė dalis kiekviename rajone;
                        
                     
                           d)
                        
                        
                           vietos žemės naudojimas.
                        
                     Tokie žemėlapiai atnaujinami kasmet.
            
            
               2.   Kompetentingos institucijos vykdo dirvožemio, paviršinio ir požeminio vandens stebėseną ir teikia Komisijai duomenis apie azoto ir fosforo koncentraciją dirvožemio vandenyje, mineralinį azotą dirvožemio profilyje bei azoto koncentraciją požeminiame ir paviršiniame vandenyje abiem sąlygomis – kai taikoma nukrypti leidžianti nuostata ir kai ji netaikoma. Stebėsena vykdoma ūkio lauko mastu ir žemės ūkio nuotekų stebėsenos vietose. Stebėjimo vietos pasirenkamos taip, kad jų dirvožemis atitiktų pagrindinius dirvožemio tipus ir intensyvumo lygį, jose būtų tręšiama vyraujančiais metodais ir augtų pagrindiniai augalai.
            
            
               3.   Netoli itin pažeidžiamų vandens telkinių esančiose žemės ūkio nuotekų nutekėjimo vietose kompetentingos institucijos atlieka griežtesnę vandens stebėseną.
            
            
               4.   Kompetentingos institucijos vykdo vietos žemės naudojimo, sėjomainos ir žemės ūkio praktikos ganykliniuose ūkiuose, kuriems suteiktas leidimas, tyrimus.
            
            
               5.   Surinkta informacija ir maisto medžiagų tyrimo duomenimis, nurodytais 6 straipsnio 5 dalyje, taip pat šio straipsnio 2 dalyje nurodyta stebėsena naudojamasi atliekant modeliu grindžiamą skaičiavimą, kiek azoto ir fosforo nuteka iš ganyklinių ūkių, kuriems išduoti leidimai.
            
         
         
            9 straipsnis
            Kontrolė ir patikrinimai
            
               1.   Siekdamos įvertinti, ar laikomasi 6 ir 7 straipsniuose nustatytų sąlygų, kompetentingos institucijos atlieka visų prašymų išduoti leidimą administracinę kontrolę. Jei nustatoma, kad pareiškėjas tų sąlygų neatitinka, leidimas neišduodamas ir pareiškėjui nurodoma priežastis.
            
            
               2.   Kompetentingos institucijos sukuria leidimą gavusių ganyklinių ūkių patikrinimų vietoje programą, pagal kurią atliekami tikrinimai grindžiami rizika ir atliekami tinkamu dažnumu, atsižvelgiant į ankstesnių metų kontrolės rezultatus ir Direktyvos 91/676/EEB įgyvendinimo teisės aktų bendrosios atsitiktinės kontrolės rezultatus, taip pat į kitą informaciją, kuri galėtų reikšti, kad nesilaikoma 6 ir 7 straipsniuose nustatytų sąlygų.
            
            
               3.   Siekiant įvertinti, ar laikomasi 6 ir 7 straipsniuose nustatytų sąlygų, patikrinimai vietoje atliekami bent 5 % ūkių, kuriems išduotas leidimas.
            
            
               4.   Jei kuriais nors metais nustatoma, kad leidimą gavęs ganyklinis ūkis nesilaiko 6 ir 7 straipsniuose nustatytų taisyklių, leidimo turėtojui skiriama sankcija pagal nacionalines taisykles ir jis praranda teisę gauti leidimą kitais metais.
            
            
               5.   Kompetentingoms institucijoms suteikiami įgaliojimai ir priemonės, reikalingi patikrinti, ar laikomasi pagal šį sprendimą suteikto leidimo sąlygų.
            
         
         
            10 straipsnis
            Ataskaitų teikimas
            Kompetentingos institucijos kasmet iki birželio 30 d. Komisijai pateikia ataskaitą, kurioje pateikiama tokia informacija:
            
                        a)
                     
                     
                        8 straipsnio 1 dalyje nurodyti žemėlapiai, kuriuose matyti ūkių, gyvulių ir žemės ūkio paskirties žemės, kuriems taikoma nukrypti leidžianti nuostata, procentinės dalys kiekviename rajone, taip pat kiekvieno rajono vietos žemės naudojimo žemėlapiai;
                     
                  
                        b)
                     
                     
                        8 straipsnio 2 dalyje nurodytos nitratų koncentracijos požeminiame ir paviršiniame vandenyje stebėsenos rezultatai, įskaitant informaciją apie vandens kokybės tendencijas, kai taikoma nukrypti leidžianti nuostata ir kai ji netaikoma, taip pat leidžiančios nukrypti nuostatos taikymo poveikis vandens kokybei;
                     
                  
                        c)
                     
                     
                        8 straipsnio 2 dalyje nurodytos azoto ir fosforo koncentracijos dirvožemio vandenyje stebėsenos rezultatai ir duomenys apie mineralinį azotą dirvožemio profilyje abiem sąlygomis – kai nukrypti leidžianti nuostata taikoma ir kai ji netaikoma;
                     
                  
                        d)
                     
                     
                        8 straipsnio 3 dalyje nurodytose griežtesnės stebėsenos vietose gautų duomenų santrauka ir vertinimas;
                     
                  
                        e)
                     
                     
                        8 straipsnio 4 dalyje nurodytų vietos žemės naudojimo, sėjomainos ir žemės ūkio praktikos tyrimų rezultatai;
                     
                  
                        f)
                     
                     
                        8 straipsnio 4 dalyje nurodyto modeliu grindžiamo skaičiavimo, kiek azoto ir fosforo, remiantis moksliniais principais, nuteka iš ūkių, kuriems taikoma nukrypti leidžianti nuostata, rezultatai;
                     
                  
                        g)
                     
                     
                        leidimo sąlygų laikymosi vertinimas, grindžiamas 9 straipsnio 1 ir 2 dalyse nurodytos administracinės kontrolės ir patikrinimų vietoje rezultatais;
                     
                  
                        h)
                     
                     
                        gyvulių skaičiaus ir jų mėšlo susidarymo tendencijos pagal kiekvieną gyvulių kategoriją visoje Šiaurės Airijoje ir ganykliniuose ūkiuose, kuriems suteiktas leidimas;
                     
                  
                        i)
                     
                     
                        lyginamoji Šiaurės Airijos ganyklinių ūkių, kuriems išduoti leidimai, ir tokių leidimų neturinčių Šiaurės Airijos ganyklinių ūkių kontrolės analizė.
                     
                  Ataskaitoje pateikiami erdviniai duomenys, jei taikytina, atitinka Direktyvą 2007/2/EB. Rinkdamos reikiamus duomenis kompetentingos institucijos naudojasi, jei taikytina, informacija, gauta iš integruotos administravimo ir kontrolės sistemos, sukurtos pagal Reglamento (ES) Nr. 1306/2013 67 straipsnio 1 dalį.
         
         
            11 straipsnis
            Taikymo laikotarpis
            Šis sprendimas nustoja galioti 2022 m. gruodžio 31 d.
         
         
            12 straipsnis
            Adresatas
            Šis sprendimas skirtas Jungtinei Didžiosios Britanijos ir Šiaurės Airijos Karalystei.
         
         
            Priimta Briuselyje 2019 m. gegužės 27 d.
            
               
                  Komisijos vardu
               
               Karmenu VELLA
               
                  Komisijos narys
               
            
         
         
            (1)  OL L 375, 1991 12 31, p. 1.
         
         
            (2)  2007 m. gruodžio 14 d. Komisijos sprendimas 2007/863/EB, kuriuo pagal Tarybos direktyvą 91/676/EEB dėl vandenų apsaugos nuo taršos nitratais iš žemės ūkio šaltinių Jungtinei Karalystei suteikiamas leidimas Šiaurės Airijai taikyti nukrypti leidžiančią nuostatą (OL L 337, 2007 12 21, p. 122).
         
            (3)  2011 m. vasario 24 d. Komisijos sprendimas 2011/128/ES, pakeičiantis Sprendimą 2007/863/EB, kuriuo pagal Tarybos direktyvą 91/676/EEB dėl vandenų apsaugos nuo taršos nitratais iš žemės ūkio šaltinių Jungtinei Karalystei suteikiamas leidimas Šiaurės Airijoje taikyti leidžiančią nukrypti nuostatą (OL L 51, 2011 2 25, p. 21).
         
            (4)  2015 m. vasario 9 d. Komisijos įgyvendinimo sprendimas (ES) 2015/346, kuriuo Jungtinei Karalystei suteikiamas jos prašomas leidimas Šiaurės Airijai taikyti Tarybos direktyvoje 91/676/EEB dėl vandenų apsaugos nuo taršos nitratais iš žemės ūkio šaltinių numatytą leidžiančią nukrypti nuostatą (OL L 60, 2015 3 4, p. 42).
         
            (5)  2018 m. gegužės 4 d. Komisijos ataskaita Tarybai ir Europos Parlamentui dėl Tarybos direktyvos 91/676/EEB dėl vandenų apsaugos nuo taršos nitratais iš žemės ūkio šaltinių įgyvendinimo, grindžiama 2012–2015 m. valstybių narių ataskaitomis (COM(2018) 257 final).
         
            (6)  SR 2019 Nr. 81.
         
            (7)  2007 m. kovo 14 d. Europos Parlamento ir Tarybos direktyva 2007/2/EB, sukurianti Europos bendrijos erdvinės informacijos infrastruktūrą (INSPIRE) (OL L 108, 2007 4 25, p. 1).
         
            (8)  2013 m. gruodžio 17 d. Europos Parlamento ir Tarybos reglamentas (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (OL L 347, 2013 12 20, p. 549).